
Phoebes babynyhet

Denne oversettelsen er redigert av: Mona Berge

Miniserie: Gjenforeningen i Sydney


I denne nye miniserien blir vi med vennene Harper, Ivy, Ali og Phoebe i deres jakt på spenning, kjærlighet og karriere! Dette er del fire i Gjenforeningen i Sydney.

Kjære leser!

Jeg håper du vil like denne hjertevarme historien om Phoebe og Zach som utspiller seg i den følelsesladde verden av nyfødtkirurgi. Det var veldig morsomt å skrive den, særlig på grunn av de sterke vennskapene mellom de fire kvinnene som jobber som leger på Sydney Central Hospital. Å utforske forholdet mellom Phoebe og Zach med de ulike fagfeltene som bakteppe, samtidig som de holder det hemmelig at de skal ha barn sammen, førte til en spesiell følelsesmessig dynamikk i jakten på en lykkelig slutt.

Kos deg med boken!

Hilsen

JC


Til kvinnelige vennskap og all latteren,

tårene og gleden de gir.


Prolog

Doktor Phoebe Mason beholdt sitt rolige smil mens kollegaen hennes, den verdenskjente neonatalkirurgen Zachary Archer, respektfullt motsatte seg hennes mening og smilte selvsikkert før han ga sitt svar.

Phoebe grøsset og strammet fingrene om mikrofonen, både smigret av det flørtende blikket hans og irritert over at han ikke var enig i hennes forslag til behandling av persisterende ductus arteriosus, eller PDA.

Selvfølgelig kunne hun håndtere den faglige utfordringen hans. Som leder for nyfødtkirurgien ved Sydney Central Hospital ble hun vanligvis ansett som eksperten på konferansen «Advances in Neonatal Surgery», som i år ble avholdt i Brisbane. Men med doktor Archer til stede, en mann kjent for sin usvikelige selvtillit, sine ambisjoner og arroganse, hadde spørsmålene som ble stilt til ekspertpanelet på scenen, aldri vært mer heftig debattert.

« … og selv om det anbefalte inngrepet for for tidlig fødte barn i denne alderen og med denne vekten er åpen hjertekirurgi», sa Zachary Archer og kikket på Phoebe en gang til, slik at det gikk en nervøs latter gjennom auditoriet, «har jeg hatt suksess med hjertekateterisering på pasienter som veier så lite som 700 gram.»

Phoebe så gnisten av rivalisering i de grå øynene hans, og så bort, mens hun kjempet mot trangen til å si noe … provoserende. Selv om de hadde deltatt på konferanser sammen før, hadde de aldri møtt hverandre. Men det hadde alltid vært noe ved Zach Archer som appellerte til kvinnen i henne, en kvinne som hadde lite tid og enda mindre lyst til å stille krav til et privatliv. Men det var noe ved måten han hadde sett på henne på, med et muntert drag om leppene og interesse i blikket, som fikk henne til å løfte mikrofonen for å henvende seg til publikum igjen.

«Det er klart», sa hun, «at selv om en trans-kateterbasert lukking av PDA er minimalt invasiv og derfor å foretrekke med tanke på redusert operasjonsrisiko og kortere rekonvalesenstid for pasienten, tror jeg vi alle kan være enige om at åpen hjertekirurgi er standard for pasienter med svært lav fødselsvekt, med unntak av min anerkjente kollega.»

«Neste spørsmål», sa ordstyreren og ga mikrofonen til en annen publikummer som hadde rakt opp hånden.

Phoebe var klar over at hjertet hennes dundret av opphisselse, men hun holdt blikket vendt bort fra Zachary og undertrykte smilet sitt. Likevel merket hun blikket hans på seg. Flørtet han med henne? Hvis de hadde vært alene, hadde hun flørtet tilbake.

Hva gikk det av henne?

Kanskje var det fordi hun fylte førti år i dag. Kanskje fordi det var konferansens siste dag. I morgen skulle hun tilbake til Sydney, til en fullpakket uke på jobb. Venninnene hennes var fast bestemt på å arrangere en festlig kveld på byen for å feire milepælen, men det var en umulig oppgave å koordinere alles timeplaner.

Phoebe trakk pusten langsomt og lenge, og avfeide den uventet voldsomme tiltrekningen. Å fylle førti, hadde aldri plaget henne før. Hun var fornøyd med karrieren sin, hadde all den sosiale kontakten hun trengte med moren og de fantastiske venninnene Ali, Harper og Ivy, legekolleger ved Sydney Central Hospital. Hun hadde til og med nylig begynt med yoga.

Livet var godt.

Temaet for samtalen ble behandlingen av Fallots tetrade, og Phoebe ga mikrofonen videre til kvinnen som satt til venstre for henne. Da samtalen nok en gang understreket kontrasten mellom hennes og doktor Archers kirurgiske tilnærming, kunne hun ikke unngå å lure på om gnistene som hadde oppstått under den faglige diskusjonen, også kunne overføres til soverommet …

*

Senere på kvelden, da konferansens sosiale arrangement i hotellbaren var over, nippet Phoebe til den alkoholholdige cocktailen Hanky Panky, som cocktailbaren var kjent for. Den svakt opplyste og luksuriøst innredede baren i hotellets første etasje var elegant og sofistikert. Skyvedører fra gulv til tak åpnet ut mot gaten utenfor og slapp inn den varme, trykkende luften og lydene fra den pulserende byen.

En liten flørt med en på hennes egen alder, en som var ugift og, i likhet med henne, uinteressert i et forhold, kunne være akkurat den bursdagsfeiringen hun trengte. Hun tok enda en slurk av cocktailen, og den dårlige følelsen i magen fortalte henne at den sexy kollegaen hennes sannsynligvis allerede hadde forlatt Brisbane. Han vokste opp i Sydney, men tilbrakte sjelden tid der. I stedet reiste han verden rundt, konsulterte i komplekse tilfeller og utførte operasjoner som ville fått andre spesialister til å skjelve i buksene.

«Doktor Mason.» Over skulderen hennes lød en dyp stemme som sendte små, pirrende frysninger nedover Phoebes ryggrad. Hun kjente den stemmen, hadde slitt med å slette den fra hodet siden de hadde tørnet sammen i diskusjonspanelet den ettermiddagen. Hun snudde seg mot Zachary og matchet hans selvsikre smil med sitt eget.

«Doktor Archer,» sa hun så rolig hun kunne, men sommerfuglene flagret i magen.

«Du kan kalle meg Zach.» Han rakte frem hånden, og Phoebe tok den, mens hun stålsatte seg mot den fysiske kontakten.

«Phoebe,» sa hun og trykket hånden hans.

Hvorfor var hans selvtillit, intuisjon og arbeidsdisiplin så tiltrekkende? Eller var det bare det at han som singel, selverklært arbeidsnarkoman representerte det ypperste av uoppnåelige menn og derfor var en perfekt partner for litt ufarlig flørting?

Du trenger ikke en mann, kjære deg.

Morens mantra gjenlød i hodet hennes. Det var sant, det gjorde hun ikke, men hun kunne ha lyst på en nå og da, spesielt når de var så fristende som Zach.

«Så du er uenig i metodene mine?» sa han på sin direkte måte, og hoppet rett tilbake til deres tidligere debatt om hvilke kirurgiske inngrep de ville velge. Det intense blikket var også tilbake, med et snev av lekenhet og en hel del interesse.

«Bare de risikable.» En av grunnene til at Phoebe elsket jobben sin med å ta seg av små, sårbare babyer, var at hun fikk brukt de beskyttende sidene sine som trolig hadde utviklet seg fra en barndom med bare moren. Faren hadde forlatt dem.

«Er du fornærmet? Har egoet ditt fått en fryktelig knekk?» Phoebe smilte til ham – selv om hun hadde høye hæler på, var han fortsatt høyere.

Zachs smil ble bredere, og de hvite tennene hans skinte i den svake belysningen. «Det skal mye mer til enn en faglig debatt for å skade egoet mitt, det kan jeg forsikre deg om.»

«Godt å høre.» Phoebe lo og nippet til den sterke drinken sin. «Vi kan vel ikke la ryktet ditt bli svekket av litt sunn konkurranse?»

«Jeg er ikke sikker på hvilket rykte du sikter til, men jeg er alltid åpen for vennskapelig rivalisering, selv om du skal vite at jeg alltid vinner. Spør de tre søsknene mine.» Blikket hans var lattermildt.

«Hvor er moroa i det?» Å sparre med ham var helt klart bedre enn å pakke kofferten og gå tidlig til sengs.

«Det morsomme er å være best.» Han trådte nærmere, løftet glasset sitt mot hennes og blikket hans dvelte ved munnen hennes da hun tok enda en hastig slurk for å skjule kroppens ivrige reaksjon.

Ville han ha henne?

«Ikke overdriv, Zach.»

Han bøyde seg frem for å hviske i øret hennes. «Tro meg, jeg er den beste på alle områder i livet mitt.»

Phoebe var ikke i tvil om hans interesse, og svelget hardt. «Vel, skål for det,» sa hun.

«Vil du ha en drink til?» spurte han, da han så at hun nesten var ferdig med cocktailen sin.

«Kanskje.» Selv om hun var beruset etter én. «Det er bursdagen min i dag, den store fire-nulleren.»

Han hevet øyenbrynene overrasket. «Gratulerer med dagen, Phoebe.» Han uttalte navnet hennes med lav og forførende stemme.

Det var svært distraherende. Alt hun kunne tenke på, var hvordan det ville føles å kysse ham. Vurderte hun seriøst å ta dette til neste nivå?

Mens de stirret på hverandre og kommuniserte ordløst med hverandre, virket det som om resten av barens gjester forsvant. «Reiser du fra Brisbane i morgen?»

Det var ikke et altfor opplagt spørsmål. Og med mindre hun fornemmet at Zach, i likhet med henne, bare var interessert i uforpliktende sex – en engangsforeteelse uten forpliktelser – ville hun trekke seg unna.

Han nikket. «Jeg reiser til Storbritannia i morgen. Jeg har en tremåneders stilling som gjestekirurg ved London Childrenʼs Hospital.» For å unngå at hun ble dyttet av en mann som bar fire drinker gjennom folkemengden, tok Zach albuen hennes og dro henne nærmere.

Han luktet guddommelig, og den dyre aftershaven hans kilte i nesen. Phoebe forsøkte å ikke besvime, men sperret øynene opp over nyheten, imponert. Det faktum at han skulle reise fra Australia i morgen, passet henne bra. Det var en fin avslutning på det som kunne bli en perfekt kveld. En gave til seg selv.

«Vel,» sa hun og tømte det siste av drinken sin, «jeg takker nei til tilbudet om en drink, takk. Disse cocktailene er livsfarlige, og du bør nok få deg litt søvn før du skal fly.»

«Det burde jeg nok.»

«Jeg er glad for at vi endelig fikk anledning til å møtes. Debatten var … stimulerende.»

«Jeg ser frem til vår neste diskusjon.» Zach tok hånden hennes og holdt den.

For en observatør ville de fremstå som profesjonelle kolleger som håndhilste. Den sensuelle kjemien var usynlig, men ikke til å ta feil av.

«Men noen ganger,» sa hun, nesten hviskende nå, så tent av det glødende blikket hans at hun måtte komme seg vekk fra ham før hele baren la merke til det, «taler handling mer enn ord.» Motvillig slapp hun hånden hans, tok et av nøkkelkortene til hotellrommet opp av lommen og la det diskré i hånden hans.

«Er du sikker?» spurte han lavt.

Hun nikket, og spenningen boblet i brystet hennes. Dette mellom dem hadde vært under oppseiling hele dagen. De ønsket tydeligvis det samme. «Absolutt. Rom seks-tre-ni. Én natt.»

De kunne ha ulike faglige tilnærminger, og hennes selvstendighet og hans konkurranseinstinkt gjorde at de sannsynligvis ville være uenige om det meste, men når det gjaldt nytelse, snakket de åpenbart samme språk.

Phoebe slapp hånden hans, forlot baren på skjelvende ben og satte kursen mot hotellheisen, sikker på at han ville følge etter etter en liten stund.

Hun gikk inn i heisen, smilte til speilbildet sitt og hvisket: «Gratulerer med dagen  …» mens hun trakk pusten.

Tre måneder senere

Phoebe stilte seg i køen på Perc Up, kafeen som lå nærmest Sydney Central Hospital, svelget kvalmen og forsøkte å late som ingenting. Men det gikk ikke.

«Kan du ta med en peppermyntete til meg, er du snill?» sa hun til Ali og skyndte seg bort fra den normalt beroligende lukten av ristede arabica-bønner.

Phoebe prøvde å holde fast på den halve frokosten hun hadde klart å spise, og satte seg sammen med Ivy og Harper ved et bord de hadde funnet ved det solfylte vinduet, som var dekket av overhengende planter i potter som hang ned fra synlige bjelker i industriell stil.

Da Phoebe satte seg ned, var det ingen av kvinnene som ga henne særlig oppmerksomhet. Heldigvis var de for opptatt av at de begge var nyforlovet til å legge merke til at Phoebe var taus.

Da hun hadde møtt Zach i Brisbane for tre måneder siden, hadde hun håpet på en uforpliktende natt med lidenskap, en gave til seg selv for å feire en milepæl av en bursdag. Det hun ikke hadde forutsett, var at kondomet ikke fungerte, og at hun i en moden alder av førti år skulle ende opp med å bli gravid. Sjokket over oppdagelsen for noen uker siden var fortsatt ferskt, og ble forsterket av ydmykelsen over at hun medisinsk sett ville bli betraktet som en eldgammel mor, og den nådeløse morgenkvalmen hun fortsatt forsøkte å skjule for venner og kolleger.

Da Ali satte seg til bords med dem, klistret Phoebe et smil om munnen og fulgte med på samtalen mellom Ivy og Harper, som, som den hadde gjort siden Ivy hadde kunngjort forlovelsen med sin sexy kirurgforlovede Lucas Matthews, dreide seg om det forestående bryllupet.

En servitør dukket opp med Phoebes te, noe som vakte nysgjerrige blikk fra Ivy og Harper, som var fullt klar over Phoebes vanlige kaffeavhengighet.

«Jeg har litt hodepine og en lang dag på operasjonsstuen i dag,» forklarte hun.

Ali kastet seg inn i diskusjonen om blomster og trakk oppmerksomheten bort fra Phoebe. Phoebe møtte Alis medfølende blikk med et som hun håpet uttrykte hennes takknemlighet. Som sjef for obstetrikk og gynekologi, var Ali den eneste andre som visste om graviditeten. Phoebe hadde aldri hatt en regelmessig syklus, så hun skjønte ikke at den ene lidenskapelige natten med Zach hadde resultert i en uventet graviditet før hun begynte å føle seg kvalm og fikk ømme bryster. Hun var klar over risikoen ved å være en eldre mor, men var ikke klar til å betro seg til noen, så hun hadde først spurt Ali om råd under påskudd av å «spørre for en venn». Hun hadde selvfølgelig ikke klart å lure Ali i all evighet, og for noen dager siden hadde hun til slutt innrømmet det.

Kaffen kom, og Phoebe distraherte venninnene skamløst med mer bryllupssnakk. «Hva er favorittblomstene dine, Ivy?»

Mens venninnen fortalte begeistret om den fantastiske blomsterdekoratøren hun hadde funnet til å lage brudebuketten hennes, krøp skyldfølelsen over Phoebes hud som varmeutslett.

Hun ville fortelle Harper og Ivy nyheten, men hun hadde ikke engang fortalt det til moren ennå. Hun hadde bestemt seg for å ikke fortelle det til noen andre før hun hadde informert Zach. Mens de tre andre kvinnene drakk kaffe og pratet ivrig om seremonier, cateringfirmaer og bryllupsreiser, lekte Phoebe med teen sin, rørte rundt og rundt uten grunn, og den bleke, gylne væsken var nå like lite tiltalende som tanken på kaffe.

Senere på ettermiddagen skulle hun treffe Zach for første gang siden den utrolige, men skjebnesvangre kvelden.

For litt over tre måneder siden hadde hun våknet på hotellrommet sitt i Brisbane morgenen etter. Zach var borte. Han hadde lagt igjen en kortfattet lapp, det perfekte farvel, skrevet på et ark hotellpapir med den sirlige, selvsikre håndskriften sin.

Det var hyggelig å hjelpe deg med å feire bursdagen din.

Ta vare på deg selv. Z

Og hun hadde lagt de fantastiske minnene bak seg og konsentrert seg om jobben, som for Ali, Harper og Ivy blant annet hadde omfattet Emma Wilson, kona til en lokal kjendis og programleder for TV-programmet If You Build It, Aaron Wilson, og deres tvillingdøtre. Emma ble skadet i en husbrann mens hun fortsatt var gravid, og ble først tatt hånd om av Harper på akutten før hun ble overført til Ivy og forloveden hennes, Lucas, for kirurgisk behandling. For en måned siden tok Ali imot Emmas tvillingjenter, Jasmine og Poppy. Nå ble Poppy, som hadde fått påvist en medfødt hjertefeil, tatt hånd om av Phoebe på nyfødtintensivavdelingen.

Men hun kunne ikke utsette møtet med Zach lenger.

Hei, Zach. Husker du den fantastiske kvelden i Brisbane? Vel … overraskelse – jeg skal ha barnet ditt!

I stedet for å hengi seg til panikken, tok Phoebe tak i temaet brudepikekjoler og forsøkte å smile. Ansiktet hennes føltes gummiaktig, falskt. Hun var fjorten uker på vei, og favorittbuksen hennes hadde sittet litt stramt rundt livet den morgenen. Hun ville definitivt se gravid ut når Ivy gikk opp kirkegulvet. Det ville ikke være mulig å skjule den i den typen kjole Ivy sannsynligvis ville velge for dem.

Hun hadde ikke lenger tid til å holde hemmeligheten for seg selv.

«Så det er i dag det skjer, hva?» spurte Ivy Phoebe og skiftet så brått tema at Phoebe innså at hun måtte ha virket distrahert.

Phoebe stirret tomt. Alt hun kunne tenke på, var at i dag var dagen da hun måtte fortelle Zach at han skulle bli far.

Ivy rynket pannen og utdypet. «Den fyren kommer, ikke sant? Han du har invitert for å bekrefte, du vet, tilfellet vi alle er involvert i.»

Ivy nevnte ingen navn, siden de befant seg på et offentlig sted, men Ivy siktet til Poppy Wilson.

Phoebe nikket og følte seg svimmel av tvil og forvirring og skyldfølelse. «Ja. Zachary Archer,» mumlet hun. «Han kommer i ettermiddag.»

Og hun måtte slippe bomben før han hadde rukket å akklimatisere seg.

Venninnene stirret imponert på henne, som om de ventet på at hun skulle utdype. Men tankene hennes var tomme, fastlåst i hvor fantastisk Zach hadde vært som elsker, og at hun aldri hadde forestilt seg at hun skulle ende opp med å bli gravid da hun inviterte ham inn i sengen sin. Phoebe hadde for lengst gitt opp alle drømmer om å bli mor, og valgte i stedet å fokusere på karrieren og å vie sine moderlige impulser til sine små pasienter.

«Har dere to jobbet sammen før?» spurte Harper.

«Nei, men hans rykte på området gjorde ham til den første personen jeg tenkte på for å assistere.» Poppy hadde fått diagnosen stor ventrikkelseptumdefekt, som så langt ikke hadde lukket seg spontant, slik det ofte skjedde. Vanligvis ville de ikke operert en baby med hennes vekt, men hullet i hjertet hennes forårsaket bivirkninger som så langt hadde vist seg å være resistente mot medisinske inngrep. Kirurgi var nå det eneste alternativet.

«Han er fra Sydney, ikke sant? Han studerte medisin sammen med Jake,» sa Ali.

«Ja, jeg tror det,» sa Phoebe svakt. Da hun hadde betrodd seg til Ali, hadde hun nektet å snakke om barnets far. Det var bare rettferdig at hun fortalte det til Zach først. «Men han er sjelden her. Han reiser mye, blir invitert til sykehus over hele verden for å bidra med sin ekspertise.»

Phoebe regnet mentalt på hvor mange timer hun ville ha på seg før hun så ham igjen, før hun måtte fortelle ham nyheten, og hun ønsket at hun hadde valgt den feige utveien og informert ham over telefon eller e-post. Men da hun innså hva symptomene betydde, hadde hun allerede invitert ham til å assistere henne i forbindelse med den risikable og mye omtalte operasjonen. Da hun så hadde bekreftet graviditeten med en test, hadde det vært fornuftig å vente på at han skulle komme til Sydney og fortelle ham det personlig. Men nå som øyeblikket var nær, hadde hun lyst til å stikke av og gjemme seg.

Hun svelget og tok seg sammen. Det var ikke som om hun var blitt gravid med vilje, og hun krevde heller ikke noe av ham utover at han skulle bli informert.

«Du ser blek ut, Phoebs. Er du syk?» sa Harper.

«Jeg er bare trøtt», unnskyldte hun seg, tok sin første slurk og forsøkte å ikke skjære en grimase av den uappetittlige smaken. «Det har vært en travel uke.»

«Bryllupet mitt gir oss i det minste noe å se frem til», sa Ivy, og dreide samtalen tilbake til hovedtemaet. «Det blir en sjanse for oss alle til å komme oss ut av operasjonsklærne og pynte oss. Kanskje det er en kjekk singelgjest vi kan koble deg sammen med, Phoebs. Det vil gi deg litt farge i kinnene igjen.»

«Jeg trenger ingen mann.»

Fordi de hadde hørt Phoebes mantra så mange ganger, himlet Ivy og Harper med øynene. Bare Ali betraktet Phoebe med en liten bekymringsfull rynke i pannen.

Som om universet hadde bestemt seg for at hun allerede hadde fått nok nærgående spørsmål for én dag, plinget det i Phoebes telefon. Hun leste på skjermen, og lettelsen skyllet over henne da hun reiste seg.

«Beklager, jeg må gå. Min første pasient blir klargjort. Håper dere alle får en god dag.»

Da hun skyndte seg over gaten til sykehuset, pustet hun litt lettere. Uansett hva Ali mente, hva Ivy og Harper ville tenke når de fikk vite om graviditeten, var Phoebe glad for å være alene. Hun ville bare fortelle Zach nyheten, forklare at hun ikke trengte noe fra ham, minne ham på at de begge hadde visst at den natten i Brisbane var en uforpliktende engangsforeteelse, og at ingenting hadde endret seg. Når de hadde operert Poppy Wilson sammen, kunne Zach gå sin vei, og hun kunne gjenoppta sin normale tilværelse.

Hun hadde alt på stell.

Zach holdt de dryppende armene foran seg og plasserte ryggen mot døren til skrubberommet, mens forventning og spenning kriblet i ham.

Det hadde gått tre måneder, men minnene fra den natten med Phoebe Mason hadde han ennå i frisk erindring. Da han hadde mottatt e-posten hennes der hun ba ham komme til Sydney for å være konsulent i forbindelse med en risikabel operasjon, hadde han blitt betatt av tanken på å treffe henne igjen.

Zach dyttet seg gjennom døren inn til sal tre og så seg rundt i rommet. Til tross for at hun var skjult fra topp til tå av grønne operasjonsklær, ville han ha kjent henne igjen hvor som helst. Han husket de sexy kurvene, den elegante nakken, måten hun holdt hodet på.

Han kremtet og gjorde Phoebe og operasjonssykepleieren oppmerksomme på at han var til stede.

Phoebes knallblå øyne ble store over munnbindet. «Doktor Archer. Hva gjør du her? Jeg ventet deg ikke før i ettermiddag.»

«Unnskyld at jeg overrasker deg», sa han og lot sykepleieren trekke på ham hanskene. «Jeg tenkte jeg skulle komme inn og gjøre meg kjent med Sydney Central før møtet vårt.»

Phoebe stirret, og virket mer forvirret enn han hadde trodd. Han hadde ikke ment å forstyrre dagen hennes ved å dukke opp tidlig, han slet bare med lediggang. «Jeg kan gå hvis det er et problem …»

Hun så fortsatt på ham som om han hadde kommet inn i dette desinfiserte miljøet med en åpen ampulle med et dødelig virus, og løftet haken en anelse. «Jeg hadde planlagt at vi skulle møtes på kontoret mitt senere, men siden du er her, vil jeg gjerne at du blir her og observerer.»

Hun hørtes ikke glad ut i det hele tatt.

«Bra. Utmerket.» Zach stilte seg ved siden av henne. Han kjente at hun stivnet som om han hadde beveget seg inn på hennes personlige område, men de var definitivt på respektabel avstand fra hverandre. Interessant. Enten ville hun gjøre det helt åpenbart at det fysiske forholdet deres var over, eller så reagerte hun fortsatt på ham slik hun hadde gjort da de flørtet i Brisbane, da lidenskapen hennes hadde matchet hans den kvelden, kyss for kyss, berøring for berøring.

«Hvordan har du hatt det?» spurte han lavt for at de ikke skulle bli overhørt av personalet på operasjonsstuen, som var i full gang med å forberede operasjonsstuen til den første pasienten på Phoebes operasjonsliste.

Hun trengte ikke å bekymre seg for at han skulle oppfatte hennes invitasjon til å operere Poppy Wilson sammen med henne som en invitasjon tilbake i sengen hennes. Han hadde ikke tenkt å legge fra seg sin avslappede holdning til dating. Han var ikke engang sikker på om han trodde på den flyktige følelsen etter eksemplet han hadde vært vitne til i oppveksten, da foreldrene hans, etter å ha fått fire barn sammen, bestemte seg for at de ikke lenger tålte synet av hverandre.

«Vel, takk skal du ha.» Hun holdt blikket bortvendt, og den litt halvkvalte lyden av stemmen hennes minnet ham om de sexy stønnene da de hadde overgitt seg til det som hadde vært en vanvittig sterk kjemi.

Nå oppførte hun seg som om han hadde en smittsom sykdom, som om hun angret på at hun hadde invitert ham til å bekrefte en ventrikkelseptumdefektoperasjon på den nyfødte datteren til den lokale kjendisen Aaron Wilson og hans kone Emma.

Kanskje hadde det vært en tabbe å komme så tidlig. I det øyeblikket han hadde kommet ut av dusjen etter den lange reisen fra London, hadde utålmodigheten etter å treffe henne igjen naget ham. Han hadde sett for seg den pågående tiltrekningen, forventet noen livlige debatter om deres ulike kirurgiske tilnærminger, gledet seg til å bli litt bedre kjent med Phoebe som kirurg og kvinne.

«Er du sikker på at du ikke har noe imot at jeg observerer operasjonen din?» spurte han.

«Ikke i det hele tatt,» sa hun og kastet et blikk i hans retning, slik at han så glimtet av utfordring i øynene hennes. «Siden vi skal samarbeide i Wilson-saken, er det fornuftig at vi blir kjent med hverandres kirurgiske stil, selv om jeg, etter paneldiskusjonen i Brisbane å dømme, er sikker på at de vil være svært forskjellige.»

Zach humret. Hun hadde i det minste nevnt Brisbane, så han slapp å gjøre det.

«Det var akkurat det jeg tenkte,» sa han og nøt at hun virket forfjamset av nærværet hans, men tilsynelatende aldri ville innrømme det. «Men vi beviste jo også i Brisbane at når det virkelig gjelder, er vi i stand til å finne noe … felles grunnlag.»

Akkurat da ble Phoebes lille pasient trillet inn på operasjonsstuen av anestesilegen.

Zach og Phoebe trakk seg tilbake for å la kollegene deres gjøre pasienten klar til den forestående operasjonen.

«Pasienten er en tre dager gammel gutt som ble født til termin ved en normal vaginal fødsel. Ikke noe som utfordrer dine legendariske ferdigheter, er jeg sikker på.»

Zach trakk på skuldrene, upåvirket av hennes forsøk på å jage ham bort. «Tvert imot,» sa han og smilte. «Ingen tilfeller er for banale til å vekke min interesse. Det er det som gjør meg til den beste: oppmerksomhet på detaljer.»

Hun kom ikke til å bli kvitt ham så lett. Til tross for at han ikke var interessert i å date, med sine arbeidsnarkomaniske tendenser, og ikke minst sin generelle kynisme overfor forpliktelser, hadde han ikke klart å få Phoebe ut av tankene siden de hadde ligget sammen. Siden hun var den første kvinnen på mange år som hadde fascinert ham, var han mer tiltrukket av henne enn noensinne, selv når kroppsspråket hennes nærmest dyttet ham ut av døren.

«I så fall», sa hun mens de stilte seg på hver sin side av operasjonsbordet, som om de hadde jobbet sammen i årevis, «håper jeg at du føler at rutineoperasjonen min gjør din entusiastiske tidlige opptreden verdt det.»

Hun så utfordrende på ham.

«Jeg gleder meg,» sa han, og hjertet hans galopperte fordi den seksuelle spenningen han hadde antatt var ensidig, så ut til å ha kommet tilbake med full styrke, gjensidig og sterkere enn før.

Uansett hva som skjedde mellom dem i løpet av hans korte tid i Sydney, kom det i hvert fall ikke til å bli kjedelig.

*

Følelsen av å stå ansikt til ansikt med Zach over en liten baby hun skulle operere, mens deres eget barn vokste inni henne uten at han visste det, steg opp i Phoebe og presset på lungene hennes. Hun hadde ikke tenkt på at Zach skulle komme brasende inn på operasjonsstuen hennes så tidlig og uanmeldt. Men den selvsikre fremtoningen hans, varmen og utfordringen i blikket hans – en utfordring hun ikke hadde hatt noe annet valg enn å akseptere, med tanke på hvor sta hun var – hadde ført til en voldsom kollisjon mellom forventningene hennes og den barske virkeligheten.

Phoebe tvang pusten til å gå saktere. Hun kunne ikke la ham tro at hans blotte nærvær var nok til å forstyrre balansen hennes, til å sjokkere systemet hennes med deilige minner om hva de hadde gjort sammen den kvelden i Brisbane, til å vekke henne til en ny verbal boksekamp som hun kunne se at han hadde likt.

Hun ville fortelle ham at han skulle bli far, tolerere hans irriterende nærvær til de hadde operert Poppy, og så se støvskyen han utvilsomt ville etterlate seg når han stakk av utenlands for aldri å bli sett igjen. Akkurat som hennes egen far, som ikke bare hadde forlatt Phoebe og moren, men som også hadde klandret Rosa Mason for å ha lurt ham inn i ekteskapet.

Phoebe skjøv alle tankene på Zach og hvor uanstrengt han hadde fått henne til å skrangle, og grep etter skalpellen fra brettet med steriliserte instrumenter. I stedet for at fingrene hennes lukket seg rundt metallhåndtaket, slik hun hadde forventet, fikk hun tak i Zachs hanskekledde hånd.

«Unnskyld.» Han smilte og trakk hånden tilbake. «Vanens makt. Jeg sitter vanligvis i førersetet.»

Hun tok opp skalpellen og sendte ham et skarpt blikk. «Vel, i dag er jeg redd du må ta passasjersetet.»

Da hun fokuserte på jobben sin og ikke på mannen overfor, roet hjertet seg. Hun gjorde et snitt i fjerde høyre interkostalrom og forberedte seg deretter på å gå inn i mediastinum, et kirurgisk inngrep hun hadde gjort tusen ganger før. Men aldri før under oppsyn av en mann som ikke bare hadde sett henne naken, men også kysset hver centimeter av kroppen hennes.

Phoebe var imponert over at en kirurg med Zachs status nøyde seg med å holde en sårhake, en jobb som tradisjonelt utføres av det yngste medlemmet i operasjonsteamet, Hun måtte revurdere hans rykte for å være arrogant.

Mens operasjonen skred frem, var hun hele tiden oppmerksom på Zach, på samme måte som hun hadde vært det i Brisbane. Hun lokaliserte den proksimale blinde enden av spiserøret, det normalt åpne røret som forbinder munnen med magesekken, men som i dette tilfellet ikke hadde formet seg riktig, slik at barnet ikke kunne spise. Hun laget en åpning i røret slik at hun kunne skjøte de to endene av spiserøret sammen. Hun skulle akkurat til å kommentere hvor imponert hun var over at han hadde klart å holde kritikken av operasjonsteknikken hennes for seg selv, da han tok ordet.

«Du har en blødning», sa han.

«Jeg ser det», sa hun, både takknemlig for et par ekstra øyne og irritert over at han blandet seg inn. Hun kauteriserte det lille blodkaret og flyttet forsiktig barnets lunge til side for å gi plass til sugeslangen.

Det var da alarmen fra hjertemonitoren lød, og alle stivnet.

Anestesilegen, som hadde sittet ved bordenden, reiste seg med et rykk og undersøkte hjertesporet som ble spydd ut av hjertemonitoren, som overvåket hjertefrekvensen og hjerterytmen.

Phoebe holdt pusten, og hennes egen hjerterytme gikk i taket. Perioperative nødstilfeller var kirurgens verste mareritt, men aldri mer enn når pasientene var små, sårbare, nyfødte babyer.

Mens alarmen fortsatte å gå, var alles øyne festet på den digitale avlesningen av hjertekurven på monitoren. Babyens hjerte slo unormalt høyt.

Phoebe kjempet mot den instinktive panikken som nødalarmen skapte, og prøvde å legge følelsene til side og tenke seg om. Det var mange mulige årsaker til alarmen, og den mest livstruende var en hjertearytmi, som kunne være et resultat av narkosen, operasjonen eller et udiagnostisert problem med hjertets elektriske ledningssystem. Men uansett årsak kunne ikke operasjonen fortsette før episoden var behandlet eller hadde gått over av seg selv.

Adrenalinet skyllet gjennom blodet hennes. Hun kastet et blikk på Zach og så den samme bekymringen og forvirringen i øynene hans. Selv om det var sjelden hun mistet en pasient på operasjonsbordet, var det en hjerteskjærende del av jobben hennes. Hun hadde aldri blitt vant til det, og nå som hun bar på sitt eget barn, var det som om innsatsen ble tidoblet.

Hun var klar over at hun projiserte meningsløst, og at Zach fremdeles ikke visste at barnet hans eksisterte, noe hun lovte å rette opp i så snart de var ferdige med operasjonen, og så bort fra ham.

«Er det arytmi?» spurte hun anestesilegen, og sekundene gikk i et tempo som føltes som timer, mens alarmen fortsatte å hyle ut sin advarsel.

Anestesilegen ristet bekymret på hodet. «Det ser ut som sinustakykardi.»

«Hvorfor sjekker vi ikke for pneumotoraks?» sa Zach.

Phoebe nikket og inspiserte operasjonsfeltet, mens Zach justerte posisjonen til sårhaken slik at hun fikk bedre oversikt. Hver operasjon innebar en risiko. Alle kirurger jobbet med den kunnskapen. Men dette burde ha vært et rutineinngrep.

Like raskt som det hadde begynt, normaliserte hjertefrekvensen seg, og alarmen stilnet. Phoebe kjempet mot skjelvinger i hendene etter hvert som adrenalinet forsvant, og bare en fremmed følelse av takknemlighet for Zachs beroligende og støttende nærvær ble igjen.

Phoebe nektet å slå seg til ro og sa: «La oss dobbeltsjekke at det ikke er noen pneumotoraks og at jeg ikke har gått glipp av en blødning til.»

Zach nikket og hjalp til med å inspisere brysthulen mens anestesilegen overvåket babyens blodtrykk, pustefrekvens og andre vitale tegn, som til alles kollektive lettelse holdt seg stabile.

«Jeg synes det ser bra ut, doktor Mason», sa Zach da Phoebe hadde sjekket alle kriker og kroker i operasjonsfeltet to ganger.

Phoebe nikket. «Er det greit for deg at vi fortsetter?» spurte hun anestesilegen, som ga henne klarsignal nok en gang.

Resten av operasjonen forløp uten hendelser, men i det øyeblikket Phoebe snek seg bort til garderoben, støttet hun hendene på lårene og bøyde seg frem mens hun pustet dypt.

Da panikken hadde lagt seg, slo en ny erkjennelse ned i henne.

Til tross for at han hadde vært med på operasjonen hennes uten å være invitert, og til tross for at hun var glad for at han hadde vært der, var tiden inne for å fortelle nyheten. Når det gjaldt som mest, så det ut til at hun og Zach kanskje kunne legge privatlivet til side og jobbe sammen, med hell. Det var ikke bare til fordel for deres siste pasient, men også for Poppy Wilson.

Men da hun fortalte ham nyheten, forandret alt seg.

